Projektas

JURBARKO RAJONO SAVIVALDYBĖS TARYBA

SPRENDIMAS
DĖL JURBARKO RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATŲ PATVIRTINIMO
2026 m. spalio 13 d. Nr. TSP-320
Jurbarkas
Vadovaudamasi Lietuvos Respublikos vietos savivaldos įstatymo 15 straipsnio 2 dalies 4  punktu, Lietuvos Respublikos nevyriausybinių organizacijų plėtros įstatymo 6 straipsnio 1 ir 6  dalimis, Lietuvos Respublikos bendruomeninių organizacijų plėtros įstatymo 8 straipsnio 6  dalimi, Jurbarko rajono savivaldybės taryba nusprendžia:
1. Patvirtinti Jurbarko rajono savivaldybės nevyriausybinių organizacijų tarybos nuostatus (pridedama).
2. Pavesti Jurbarko rajono savivaldybės nevyriausybinių organizacijų tarybai atlikti savivaldybės bendruomeninių organizacijų tarybos funkcijas.
3.	Pripažinti netekusiais galios:
3.1. Jurbarko rajono savivaldybės tarybos 2020 m. balandžio 30 d. sprendimą Nr. T2-135 „Dėl Jurbarko rajono savivaldybės nevyriausybinių organizacijų tarybos nuostatų patvirtinimo“ su visais pakeitimais ir papildymais; 
3.2. Jurbarko rajono savivaldybės tarybos 2019 m. birželio 27 d. sprendimą Nr. T2-216 „Dėl Jurbarko rajono savivaldybės bendruomeninių organizacijų tarybos sudarymo ir jos nuostatų patvirtinimo“ su visais pakeitimais ir papildymais.
4. Paskelbti šį sprendimą Teisės aktų registre ir Jurbarko rajono savivaldybės interneto svetainėje.
	
Savivaldybės meras
	



Derino: 
Administracijos direktorė R. Vančienė
Vicemerė G. Lukošienė
Teisės ir civilinės metrikacijos skyriaus vyr. specialistė L.Merzlikina 
Tarybos posėdžių sekretorė D. Dačkauskaitė
Dokumentų ir viešųjų ryšių skyriaus vyr. specialistas A. Gvildys

PATVIRTINTA 
Jurbarko rajono savivaldybės tarybos 
2026 m. spalio  d. sprendimu Nr. T2-


JURBARKO RAJONO SAVIVALDYBĖS
NEVYRIAUSYBINIŲ ORGANIZACIJŲ TARYBOS NUOSTATAI
I SKYRIUS
BENDROSIOS NUOSTATOS

1. Jurbarko rajono savivaldybės nevyriausybinių organizacijų tarybos nuostatai (toliau – Nuostatai) nustato Jurbarko rajono savivaldybės (toliau – Savivaldybė) nevyriausybinių organizacijų tarybos (toliau – Taryba) tikslus, funkcijas, teises, sudėties formavimo ir darbo organizavimo tvarką.
2. Taryba yra nuolatinė patariamoji institucija, užtikrinanti nevyriausybinių organizacijų (toliau – NVO) ir bendruomeninių organizacijų (toliau – BO) dalyvavimą nustatant, formuojant ir įgyvendinant šių organizacijų plėtros politiką Jurbarko rajono savivaldybėje.
3. Jurbarko rajono savivaldybės nevyriausybinių organizacijų tarybai pavestos bendruomeninių organizacijų tarybos funkcijos.
4. Nuostatuose vartojamos sąvokos:
4.1. Nevyriausybinė organizacija – suprantama taip, kaip ji apibrėžta Lietuvos Respublikos nevyriausybinių organizacijų plėtros įstatyme.
4.2. Bendruomeninė organizacija – suprantama taip, kaip ji apibrėžta Lietuvos Respublikos bendruomeninių organizacijų plėtros įstatyme.
5. Taryba savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos nevyriausybinių organizacijų plėtros įstatymu, Lietuvos Respublikos bendruomeninių organizacijų plėtros įstatymu, kitais teisės aktais, Jurbarko rajono savivaldybės tarybos sprendimais ir šiais Nuostatais.
6. Tarybos sprendimai yra rekomendacinio pobūdžio. Tarybos nariai savo pareigas atlieka neatlygintinai.
7. Tarybos nariai savo veikloje vadovaujasi nešališkumo, skaidrumo ir viešojo intereso principais ir atstovauja visų nevyriausybinių ir bendruomeninių organizacijų interesams.

II SKYRIUS
NEVYRIAUSYBINIŲ ORGANIZACIJŲ TARYBOS VEIKLOS TIKSLAS IR FUNKCIJOS

8. Tarybos veiklos tikslas – skatinti Jurbarko rajono savivaldybės NVO ir BO veiklą, jų plėtrą bei stiprinti bendradarbiavimą tarp Savivaldybės institucijų, įstaigų ir Savivaldybės teritorijoje veikiančių NVO bei BO.
9. Taryba atlieka šias funkcijas:
9.1. teikia Savivaldybės institucijoms ir įstaigoms pasiūlymus dėl Savivaldybės teritorijoje veikiančių NVO ir BO stiprinimo bei veiklos finansavimo prioritetų;
9.2. dalyvauja rengiant Savivaldybės institucijų ir įstaigų teisės aktų projektus, susijusius su NVO ir BO plėtra;
9.3. dalyvauja analizėje ir teikia pasiūlymus dėl viešųjų paslaugų perdavimo NVO ir BO sektoriui;
9.4. atstovauja NVO ir BO interesams darbo ir ekspertų grupėse;
9.5. atlieka kitas funkcijas, priskirtas Savivaldybės nevyriausybinių organizacijų tarybai ir Savivaldybės bendruomeninių organizacijų tarybai pagal Lietuvos Respublikos teisės aktus.

III SKYRIUS
NEVYRIAUSYBINIŲ ORGANIZACIJŲ TARYBOS TEISĖS

10. Taryba, įgyvendindama jai pavestus tikslus ir uždavinius, turi teisę:
10.1. teisės aktų nustatyta tvarka gauti iš Savivaldybės institucijų, įstaigų bei kitų organizacijų informaciją, metodinę pagalbą ir dokumentus, būtinus Tarybos funkcijoms vykdyti;
10.2. kviesti į Tarybos posėdžius Savivaldybės institucijų, įstaigų, nevyriausybinių ir bendruomeninių organizacijų atstovus bei kitus asmenis klausimams, susijusiems su Tarybos kompetencija, nagrinėti;
10.3. teikti rekomendacijas, pasiūlymus bei išvadas Savivaldybės institucijoms ir įstaigoms dėl Savivaldybės teritorijoje veikiančių nevyriausybinių ir bendruomeninių organizacijų stiprinimo, plėtros bei jų teikiamų viešųjų paslaugų kokybės gerinimo.

IV SKYRIUS
TARYBOS SUDĖTIS IR DARBO ORGANIZAVIMAS

11. Taryba sudaroma iš 12 narių dvejų metų kadencijai. Taryba sudaroma laikantis šių proporcijų: ne daugiau kaip 1/3 Tarybos narių – Savivaldybės institucijų ir įstaigų atstovai ir ne mažiau kaip 2/3 Tarybos narių – Savivaldybės teritorijoje veikiančių nevyriausybinių ir bendruomeninių organizacijų atstovai.
12. Nevyriausybinių organizacijų ir bendruomeninių organizacijų atstovus į Tarybą siūlo Savivaldybės teritorijoje veikiančios nevyriausybinės ir bendruomeninės organizacijos. Kiekviena nevyriausybinė ar bendruomeninė organizacija gali siūlyti ne daugiau kaip vieną kandidatą į Tarybos narius. Jei pasiūlytų kandidatų skaičius viršija Tarybos narių vietų skaičių, Savivaldybės administracija parengia sprendimo projektą su siūlomomis kandidatūromis, o galutinę Tarybos sudėtį tvirtina Savivaldybės taryba. Bendruomeninių organizacijų atstovų delegavimas vykdomas vadovaujantis Lietuvos Respublikos bendruomeninių organizacijų plėtros įstatymo nuostatomis.
13. Tarybos pirmininką ir pirmininko pavaduotoją dvejų metų kadencijai iš Tarybos narių visų Tarybos narių balsų dauguma slaptu balsavimu renka Taryba pirmojo posėdžio metu. Tarybos pirmininku renkamas nevyriausybinės arba bendruomeninės organizacijos atstovas, o Tarybos pirmininko pavaduotoju – Savivaldybės institucijos ar įstaigos atstovas. Tarybos sekretoriaus funkcijas atlieka vienas iš Tarybos narių arba Savivaldybės administracijos direktoriaus paskirtas Savivaldybės administracijos darbuotojas.
14. Tarybos posėdžiai rengiami pagal poreikį, organizuojant juos gyvai, nuotoliniu arba hibridiniu būdu.
15. Tarybos posėdis laikomas teisėtu, jei jame dalyvauja ne mažiau kaip pusė Tarybos narių. Tarybos sprendimai priimami paprasta balsų dauguma. Balsams pasiskirsčius po lygiai, organizuojamas pakartotinis balsavimas. Jei pakartotinio balsavimo metu balsai pasiskirsto po lygiai, lemiamą balsą turi posėdžiui pirmininkaujantis asmuo.
16. Tarybos posėdžiams pirmininkauja Tarybos pirmininkas, jo nesant – pirmininko pavaduotojas. Tarybos sprendimai įforminami posėdžių protokolais.
17. Tarybos nario įgaliojimai pasibaigia pasibaigus Tarybos kadencijai, jam atsistatydinus savo noru, nutrūkus jo atstovavimo ar darbo santykiams atstovaujamoje organizacijoje arba inicijavus Tarybos nario keitimą Tarybos sprendimu arba jį delegavusios nevyriausybinės ar bendruomeninės organizacijos siūlymu, jei jis be pateisinamos priežasties nedalyvavo trijuose Tarybos posėdžiuose iš eilės.
18. Pasibaigus Tarybos nario įgaliojimams prieš terminą, naują kandidatą siūlo jį delegavusi nevyriausybinė ar bendruomeninė organizacija. Jei organizacija nepasiūlo naujo kandidato arba jo neturi, Savivaldybės administracija skelbia viešą kvietimą teikti kandidatūras. Naujo Tarybos nario kandidatūrą tvirtina Jurbarko rajono savivaldybės taryba. Naujas Tarybos narys skiriamas likusiam Tarybos kadencijos laikotarpiui.

V SKYRIUS
BAIGIAMOSIOS NUOSTATOS

19. Tarybą techniškai aptarnauja Savivaldybės administracija.
20. Informacija apie atstovų delegavimą, kvietimus teikti kandidatūras, Tarybos sudėtį, posėdžius ir priimtus sprendimus skelbiama Jurbarko rajono savivaldybės interneto svetainėje www.jurbarkas.lt.
21. Šie Nuostatai tvirtinami ir keičiami Savivaldybės tarybos sprendimu.

JURBARKO RAJONO SAVIVALDYBĖS ADMINISTRACIJA
AIŠKINAMASIS RAŠTAS
DĖL JURBARKO RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATŲ PATVIRTINIMO
2026-10-13
Jurbarkas

	1. Parengto projekto tikslai ir uždaviniai.

	Patvirtinti Jurbarko rajono savivaldybės nevyriausybinių organizacijų tarybos nuostatus, nustatančius Tarybos tikslus, funkcijas, teises, sudėtį ir darbo organizavimo tvarką bei sudaryti prielaidas efektyvesniam nevyriausybinių ir bendruomeninių organizacijų atstovavimui, optimizuojant tarybų veiklos modelį ir atsisakant funkcijų dubliavimo.

	2. Kaip šiuo metu yra sureguliuoti projekte aptarti klausimai.

	Šiuo metu nevyriausybinių organizacijų tarybos veikla reglamentuojama Jurbarko rajono savivaldybės tarybos 2020 m. balandžio 30 d. sprendimu Nr. T2-135 patvirtintais nuostatais, o bendruomeninių organizacijų tarybos veikla – Jurbarko rajono savivaldybės tarybos 2019 m. birželio 27 d. sprendimu     Nr. T2-216. Tarybų veikla organizuojama atskirai.

	3. Kokių pozityvių rezultatų laukiama.

	Tikimasi užtikrinti efektyvesnį nevyriausybinių ir bendruomeninių organizacijų atstovavimą, aiškesnį Tarybos veiklos reglamentavimą ir didesnį veiklos skaidrumą. Taip pat bus sudarytos prielaidos efektyvesniam bendradarbiavimui tarp savivaldybės institucijų ir nevyriausybinio sektoriaus bei optimizuotas tarybų veiklos modelis, atsisakant funkcijų dubliavimo.

	4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.

	Nenumatoma

	5. Kokie šios srities aktai tebegalioja (pateikiamas aktų sąrašas) ir kokius galiojančius aktus būtina pakeisti ar panaikinti, priėmus teikiamą projektą.

	Galioja Lietuvos Respublikos vietos savivaldos įstatymas, Lietuvos Respublikos nevyriausybinių organizacijų plėtros įstatymas ir Lietuvos Respublikos bendruomeninių organizacijų plėtros įstatymas.
Priėmus sprendimą, siūloma pripažinti netekusiais galios Jurbarko rajono savivaldybės tarybos 2020 m. balandžio 30 d. sprendimą Nr. T2-135 „Dėl Jurbarko rajono savivaldybės nevyriausybinių organizacijų tarybos nuostatų patvirtinimo“ ir 2019 m. birželio 27 d. sprendimą Nr. T2-216 „Dėl Jurbarko rajono savivaldybės bendruomeninių organizacijų tarybos sudarymo ir jos nuostatų patvirtinimo“.

	6. Projekto rengimo metu gauti specialistų vertinimai ir išvados, ekonominiai apskaičiavimai (sąmatos), konkretūs finansavimo šaltiniai.
Nėra

	7. Ar reikalingas projekto antikorupcinis vertinimas.
Nereikalingas

	8. Projekto iniciatorius, autorius ar autorių grupė.

	Jurbarko rajono savivaldybės administracijos (jaunimo reikalų koordinatorė) vyriausioji specialistė Sigita Kiudienė

	9. Kiti, autorių nuomone, reikalingi pagrindimai ir paaiškinimai.

Prieš rengiant sprendimo projektą 2025 m. lapkričio 20 d. įvyko bendras Jurbarko rajono savivaldybės nevyriausybinių organizacijų tarybos ir Jurbarko rajono savivaldybės bendruomeninių organizacijų tarybos posėdis, kuriame pritarta siūlymui sujungti šių tarybų veiklos modelį ir inicijuoti bendruomeninių organizacijų nuomonės išsiaiškinimą (2025 m. lapkričio 20 d. protokolas Nr. R5-314).
Siekiant sudaryti galimybę Savivaldybės teritorijoje veikiančioms bendruomeninėms organizacijoms pareikšti nuomonę dėl tarybų sujungimo, 2026 m. rugpjūčio 13 d. buvo organizuotas atviras Jurbarko rajono savivaldybės bendruomeninių organizacijų susirinkimas. Informacija apie susirinkimo laiką, vietą ir numatomus svarstyti klausimus buvo iš anksto paskelbta Jurbarko rajono savivaldybės interneto svetainėje www.jurbarkas.lt ir socialiniuose tinkluose, taip pat išsiųsta elektroniniais laiškais.
Skelbime buvo nurodyta, kad organizacijos savo nuomonę gali pareikšti dalyvaudamos susirinkime arba susisiekdamos su nurodytu Savivaldybės administracijos darbuotoju. Taip pat buvo pažymėta, kad organizacijai neatvykus į susirinkimą ar kitu būdu nepranešus apie savo poziciją bus laikoma, jog ji nevyriausybinių organizacijų tarybos ir bendruomeninių organizacijų tarybos sujungimui neprieštarauja.
Registrų centro duomenimis, Jurbarko rajono savivaldybės teritorijoje įregistruotos 165 asociacijos. Įvertinus šių asociacijų pavadinimus, Savivaldybės administracijos turimus duomenis ir jų atitiktį Lietuvos Respublikos bendruomeninių organizacijų plėtros įstatyme nustatytai bendruomeninės organizacijos sąvokai, identifikuotos 42 bendruomeninės organizacijos. Vertinant organizacijų atitiktį bendruomeninės organizacijos požymiams, taip pat vadovautasi Lietuvos Respublikos socialinės apsaugos ir darbo ministerijos 2026 m. gegužės 22 d. pateiktu paaiškinimu.
Susirinkime dalyvavę 22 bendruomeninių organizacijų atstovai tarybų sujungimui pritarė vienbalsiai. Šis skaičius sudaro daugiau kaip pusę Registrų centro duomenų ir Savivaldybės administracijos turimos informacijos pagrindu identifikuotų Jurbarko rajono savivaldybės teritorijoje veikiančių bendruomeninių organizacijų. Prieštaravimų dėl tarybų sujungimo iki sprendimo projekto parengimo dienos negauta. Atsižvelgiant į susirinkimo rezultatus, laikytina, kad Lietuvos Respublikos bendruomeninių organizacijų plėtros įstatymo 8 straipsnio 6 dalyje nustatytas ne mažiau kaip pusės Savivaldybės teritorijoje veikiančių bendruomeninių organizacijų pritarimo reikalavimas yra įgyvendintas.
Pridedami sprendimo projektą pagrindžiantys dokumentai:
1. 2025 m. lapkričio 20 d. bendro Jurbarko rajono savivaldybės nevyriausybinių organizacijų tarybos ir bendruomeninių organizacijų tarybos posėdžio protokolas Nr. R5-314;
2. Lietuvos Respublikos socialinės apsaugos ir darbo ministerijos 2026 m. gegužės 22 d. paaiškinimas dėl bendruomeninės organizacijos požymių;
3. viešo kvietimo į 2026 m. rugpjūčio 13 d. Jurbarko rajono savivaldybės bendruomeninių organizacijų susirinkimą kopija;
4. 2026 m. rugpjūčio 13 d. atviro Jurbarko rajono savivaldybės bendruomeninių organizacijų susirinkimo protokolo Nr. R5-356 nuorašas su dalyvių registracijos lapais;
5. Registrų centro duomenų pagrindu sudarytas Jurbarko rajono savivaldybės teritorijoje įregistruotų asociacijų ir iš jų identifikuotų bendruomeninių organizacijų sąrašas („Excel“ dokumentas, 2 darbalapiai).


	10. Sprendimas įteikiamas (kam ir kiek egz.).
Rengėjui – per DBSIS



Parengė
Sigita Kiudienė



